Valge Maja: USA-vastaste küberrünnakute eest vastutab Putin - Maailm - Postimees.ee
15. detsember 2016, 21:56
«Ma ei usu, et Vene valitsuses juhtub sellise tähtsusega asju ilma Vladimir Putini teadmiseta,» ütles Ühendriikide presidendi Barack Obama nõunik Ben Rhodes telekanalile MSNBC.
«Kõik, mida me teame sellest, kuidas Venemaa tegutseb ja kuidas Putin sealset valitsust kontrollib, viitab sellele, et kui rääkida sedavõrd olulisest kübersissetungist, puudutab see valitsuse kõrgemaid tasandeid,» ütles ta.
«Ja lõppude lõppuks on Vladimir Putin see ametnik, kes vastutab Vene valitsuse tegevuse eest,» lausus Rhodes.
Kaks kõrget ametnikku ütlesid NBC-le, et värskeimad luureandmed näitavad, et Putin suunas seda, kuidas USA demokraatidelt häkkimise kaudu saadud andmeid lekitati ja kasutati.
Anonüümseks jäänud allikate sõnul oli Putini motiiv muu hulgas näidata korruptsiooni USA poliitikas ja luua pilt sellest, et teised riigid ei saa enam usaldada Ühendriike globaalse juhina. NBC allikate sõnul tulid andmed Putini osalemisest diplomaatilistelt allikatelt ja luuretöötajatelt, kes tegutsesid USA liitlaste heaks.